Papersnake/gushiwen huggingface dataset:
秋怀 其五
韩淲（宋代）

秋月从天来，照人光清寒。起舞或四顾，夜色明飞栏。

举杯与之笑，不知颓玉山。醉倒复自起，挥手扪天关。

衡门终局促，空戴头上冠。焉得万里沙，校猎驰雕鞍。
陈删定日华除广东宪取告中志深考古之语扁斋曰考古斋
曾丰（宋代）

东都有人持汉斧，南国无人系周圄。未从刀锯宥者三，先即桁周听之五。

五三异念同一仁，圣贤典故公日新。心从仁上勘得道，笔与民间点为春。

百未试一刑几厝，忘其劳绩况恩数。天语疑由公出然，公心默与天通故。

持平已遂留何须，责难未了归可图。课效九章三章外，游心千古万古初。

剖斗折衡还未可，非绵蕞莫矫丛脞。结绳之外画冠馀，作古幸无嫌自我。
行香子·题罗浮
葛长庚（宋代）

满洞苔钱。买断风烟。笑桃花流落晴川。石楼高处，夜夜啼猿。看二更云，三更月，四更天。
细草如毡。独枕空拳。与山麋野鹿同眠。残霞未散，淡雾沉绵。是晋时人，唐时洞，汉时仙。
韶光将暮芳事未经托物念时濡毫成句
宋濂（明代）

入春已三月，不见曜阳葩。有足限户阈，而能搴物华。

芳林仅只尺，幰车日来过。缟李感明雪，赪桃凝崇霞。

焱开通莺使，晖媚促䗬衙。要友具嘉游，岂乏玉鼻騧。

钩白出川曲，采绿向层阿。行乐固云得，将军犹枕戈。
观内怀仙
王勃（唐代）

玉架残书隐，金坛旧迹迷。
牵花寻紫涧，步叶下清谿。
琼浆犹类乳，石髓尚如泥。
自能成羽翼，何必仰云梯。
筹思亭
王安石（宋代）

昔人何计亦何思，许国忧民适此时。
寓兴中园为远趣，托名华榜有新诗。
数株碧柳苍苔地，一丈红蕖渌水池。
坐听楚谣知岁美，想衔杯酒问花期。
不倒翁
孙思敬（清代）

傀儡登场日，人情侮老翁。放颠非独醉，好弄有群蒙。

倾跌辞援手，昂藏见直躬。由来腰不折，休笑腹偏空。

鬓任添新雪，身羞拜下风。推排终莫屈，倔强孰能同。

潦倒嗤余子，支撑让此公。平生儿戏惯，可也忘顽童。
次韵王圜中二首
王之望（宋代）

舟兀东风怯晓寒，绿杨堤畔见青山。
溯流不碍朝天去，掉鞅何当拜命还。
半世光阴忧患裹，他时勋业笑谈间。
儿童似觉吾衰老，只欲西归便丐閒。
小雪前三日锺冠之约余侍老人行山舟发后洪入
洪咨夔（宋代）

日高裹饭看何山，山缺东南水绕关。
松桧不摇风自度，读书声在白云间。
比与鲜于柬之游池上已而辱三诗见示因次韵 其二
晁公溯（宋代）

好风如高人，于世岂求售。惟予招则来，怏出土囊口。

临风弄清泠，笑视月在手。吾州玻璃江，不减蒲萄酒。
荐福山寺殿前牡丹
耶律铸（宋代）

天女盘中见此花，更须宜在竺仙家。香名夙著谢灵运，标致竟输杨子华。

斗日烂摛丹地锦，瑞云閒衬赤城霞。可怜宗正皆芳宴，不著歌诗触处誇。
题徐秘校达轩
王炎（宋代）

洙泗之学心为宗，以心会理俱圆融。
皎如日月犹有蚀，岂可讲习无深功。
仲祥家自有师友，个中尝指入门否。
磨大约浸灌更覃，道不外求皆我有。
灵台四辟如八窗，面面高明悉通透。
此道周流无定名，此心微妙无定形。
知随物诱心失位，思而不达空营营。
为君再下一转语，敬以摄心思乃精。
打麦词八首 其三
徐搢珊（清代）

蕉如旗帜绿迎风，墙角榴花映面红。手执连耞头戴笠，宛如女队出吴宫。
山中听风
林一龙（宋代）

空山号朔风，烟火深夜寒。门掩忽自开，划然动双镮。

倚崖数竿竹，戛击摧琅玕。落叶捲地起，高枝如人攀。

谡谡听已远，复在窗户间。
酬裴端公八月十五日夜对月见怀
权德舆（唐代）

凉夜清秋半，空庭皓月圆。动摇随积水，皎洁满晴天。

多病嘉期阻，深情丽曲传。偏怀赏心处，同望庾楼前。
宫词 其六十七
花蕊夫人徐氏（唐代）

昭仪侍宴足精神，玉烛抽看记饮巡。倚赖识书为录事，灯前时复错瞒人。
次韵答杨宰
陈造（宋代）

民情可但绝愁嗟，吏辅可等受挝。
教谕久知风偃草，山行聊赋雪飞花。
牛刀试用终称屈，凤诏缄春定拜嘉。
稳上要津吾拭目，角犀冰峙鬓如鸦。
禅人并化主写真求赞
释正觉（宋代）

须发沧浪，形容寒瘠。
春林带雪痕，云山染秋色。
光明一点兮蚌有蕴於月华，清净八弦兮鸟不飞而天碧。
杂咏下 竹屋
洪适（宋代）

栋梁无一木，眼底尽龙孙。千亩清阴合，出门人灌园。
春兴八首(选四) 其四
傅为霖（清代）

鄂渚樊山控上游，大江难锁一春愁。昌黎南海驯蛟鳄，博望西番贯斗牛。

三月正逢寒食节，百年端抱杞人忧。刚携周易焚香坐，又见楼船上石头。
怀王来硕
卢乾元（清代）

碧湾成卧隐，岁晚事诛茅。月白寻渔桁，风危护鸟巢。

文章归老宿，魂梦恋深交。自达穷通理，无烦作《解嘲》。
奉和红豆诗
钱曾（清代）

绛雪枝头佳气开，长筵光映紫霞杯。登真宴上群真笑，不放良常日月催。
三月二十五日邀吴民瞻郑梦锡李似之陈巽达周元仲游贤沙凤池二首 其二 凤池
李纲（宋代）

凤去空馀旧浴池，竹梧交荫翠参差。云随屐齿生松磴，泉合琴心泻石陂。

幽讨平生如此少，清闲今日许谁知。道人为筑紬书室，杖履来游更卜期。
苏台怀古
钱复亨（明代）

阖闾杨柳几春风，山远台高望眼空。
麋鹿不来人亦去，鹧鸪啼处是吴宫。
新曲二首 其一
长孙无忌（唐代）

阿侬家住朝歌下，早传名。结伴来游淇水上，旧长情。

玉佩金钿随步远，云罗雾縠逐风轻。转目机心悬自许，何须更待听琴声。
逢旧友生
薛嵎（宋代）

交游半零落，身在复长贫。
对语寒灯尽，相看白发新。
兵兴无乐土，市近少闲人，
遥忆桃源路，鸟啼花自春。
和澹心因圃阻雪思归
释函可（明代）

又见千山绝鸟飞，閒拈玉麈对君挥。绥绥白昼荒城路，淰淰寒生破衲衣。

粪火芋香聊共剥，梅村梦断未言归。年年风雪栖庑下，惆怅残更忆翠微。
剑池
乾隆（清代）

山川宇宙来便有，岂信剑飞画作岩。
四字宣尼曾不语，惜哉佳境溷愚凡。
李伯时画十古图郑尚明作诗诗辞多振绝因为同赋 高阳长揖
刘子翚（宋代）

胡床二女执巾裾，长揖高阳旧酒徒。不是苍皇能辍洗，溺冠何异昔坑儒。
题林君复二帖用坡韵
陈颀（明代）

我昔孤山访遗躅，春暖西湖泛晴渌。
山头草树不荒凉，知是先生此埋玉。
念初茅庐结构完，长吏频顾惊流俗。
就中薛李最忘形，湖上夜归曾秉烛。
先生自乐味道腴，此怀何尝忘不足。
惟当吟咏苦嚘咿，役扰心兵削肌肉。
诗成又复恐惊世，辄毁不使相誊录。
谁知造化难尽藏，千古骚坛传妙曲。
亦有遗墨落人间，留在剡藤并楚竹。
见其瘦硬想其人，似对灵均餐落菊。
读大定书诏
薛季宣（宋代）

窃国盗仁义，惊人新见闻。腥膻冠冕俗，秽杂犬羊群。

孟获尚七纵，匈奴非五分。启民身薙草，为有雁门军。
奉和武相公中秋锦楼玩月得来字
徐放（唐代）

玉露中秋夜，金波碧落开。鹊惊初泛滥，鸿思共裴回。

远月清光遍，高空爽气来。此时陪永望，更得上燕台。
别赋
柳如是（明代）

草弱朱靡，水夕沉鳞。又碧月兮河粱，秋风兮在林。

指金闺于素璧，向翠幔于琴心。于此言别，怀愁不禁。

云泫泫兮似浮，泉杳杳而始下。抚檐幄之霏凉，拂银筝其孰写。

重以伭花之早寒，玉台之绛粉。既解佩而邅延，更留香之氤氲。

揽红药之夜明，怅青兰而晨恨。会当远友，瞻望孤云。

于是明河欲坠，玉勒半盼。化桃霞兮王孙马，冲柳雪兮游子衣。

离远皋之木叶。牵睛[晴]雾之游丝。度疏林而去我，隔江水之微波。

本平夷而起巘，更通达而成河。妍迹已往，遗恩在涂。

掩电母而不御，杂水业而常孤。思美人兮江溆，触鸾发兮愁余。

并瑶瑟之潺湲。共风吹而无娱。念众族之皎皎，独与予兮纷驰。

谁径逝而不顾，怀缥缈而奚知。诚自悲忧，不可言喻。

更若玄圃词人，洛滨才子。收车轮于博望，荡云物于龙池。

嘉核甫陈，骊歌遽奏。折银蕊于陇上，骄箫馆于池头。

之官京洛，迁斥罗浮。观大旗之莫射。登金谷而不游。

叹木瓜之溃粉，聆悽响于清辀。或朔零陵之事，或念南皮之俦。

咸辞成而琅琅，视工思而最愁。又若河朔少年，南阳乳虎。

感乌马兮庭阶，击苍鹰兮殿上。风戋戋兮渐哀。筑摵摵而欲变。

仁客敛魂，白衣数起。左骖殪兮更不还，黄尘合兮心所为。

忽日昼之晻暧，睹寒景之侵衣。愁莫愁兮众不知，悲何为兮悲壮士。

乃有十年陷敌，一剑怀仇。将置身于广柳，或髡钳而伏匿。

共衰草兮班荆，咽石濑兮设食。逝泛滥于重渊，旷霅煜于窋室。

酒未及潺，餐末及下。歌河上而沾裳，仰驷沫而太息。

若吴门之篪，意本临岐。大梁之客，魂方逝北。当起舞而徘徊，更痛深其危戚。

至若掩纨扇于炎州，却真珠厂玉漏、恩甚兮忽绝，守礼兮多尤。

观蒻羽之拂璧，慨龙帷之郁留，念胶固而独明，惟销铄之莫任。

垂楚组而扰倚，絙凤绶而遣神。盼雉尾于俄顷，迥金螭之别深。

日暮广陵，凭栏水调。似殿台之清虚，识宜春之朗曼。

乃登舟而呜咽，愁别去其漫漫。又若红粉羽林，辟邪独赐。

同武帐之新宠，后灞岸之放归。紫萧兮事远，金缕兮泪滋。

更若长积雪兮闭青冢，嫁绝域兮永乌孙。俨云蝉于万里，即烟霓之夕昏。

雁山晓兮断辽水。红蕉涩兮辞婵嫒。至若灵娥九日兮将梳，苕蓉七夕兮微渡。

月映晰而创虹缕，露流澌兮开房河。披天衣之霄叙，忽云旗之怅图。

亦有托纤阿于淄右，期玉镜于邯郸。甫珊瑚之照耀，亲犀珞之缠绵。

悼亭上之春风，叹上巳于玉面。本独孤之意邈，绕窦女之情娟。

至有虾蟆陵下之歌，燕子楼前之雨。白杨萧萧兮莺冢灰，莓苔瑟瑟兮四陵上。

怆虬膏之水诀，淡华烛而终古。顾骖驔之奠攀，止玉合之荐处。

岂若西园无忌，南国莫愁，始承欢面不替，卒旷然而不违。

君歌折柳于郑风，妾咏蘼芜于天外。异樱桃之夜语，非洛水之朝来。

自罘罳之雀暗，怜兰麝之鸭衰。据青皋之如昨，看盘马之可哀。

招摇蹀躞，花落徘徊。结绶兮在平乐，言别号登高台。

君有旨酒，妾有哀音，为弹一再，徒伤人心。悲夫同在百年之内，共为幽怨之人。

事有参商，势有难易。虽知己而必别，纵暂别其必深。

冀白首而同归，愿心志之固贞。庶乎延平之剑，有时而合。

平原之簪，永永其不失矣。
东坡竹
连文凤（宋代）

眉山墓木拱，墨迹此淋漓。风叶活欲动，霜根死不移。

老仙初画处，元祐太平时。直节有如此，何缘入党碑。
偈颂七十六首 其十四
释子益（宋代）

昨日雨，今日晴。桃花开口笑，无处觅灵云。
挽叶南仲
杨冠卿（宋代）

畴昔丈人行，典型诗礼家。
刚方排武叔，词赋敌张华。
造膝陈经济，凝旒屡叹嘉。
他年想遗烈，拊髀谅兴嗟。
三山望金陵寄殷淑
李白（唐代）

三山怀谢脁，水澹望长安。
芜没河阳县，秋江正北看。
卢龙霜气冷，鳷鹊月光寒。
耿耿忆琼树，天涯寄一欢。
赠经长老
刘过（宋代）

菜肚老子禅已饱，爱人从臾作诗僧。
客来无处著欢喜，一语不曾谈葛藤。
次韵赠高宾王二首
陈造（宋代）

瓦注缘穷也自昏，扫除胶扰近清樽。
瘦田可糓宜投劾，小子今清亦抱孙。
惯病已拚疏药物，就闲聊免怆吟魂。
径当云卧山南北，芋火醅缸昼掩门。
田制
方岳（宋代）

井田变阡陌，万世以罪秦。
商君信苛刻，不过民自民。
汉名反秦火，当与三代邻。
今年田欲方，明年田欲均。
宁知古井田，不为赋税湮。
百亩官所予，无甚富与贫。
所为经界者，要便风欲淳。
岂为横江网，竭不遗一鳞。
乃知三代时，官与民为春。
秦民自生生，官不与笑颦。
孰云汉田制，顾不如秦仁。
秦姑寘勿问，汉已掎摭狺。
谁其起邹叟，重与毕战陈。
题李仲宾竹二幅
方回（元代）

可是笔端如与可，亦须胸次有东坡。
自从举世夸崔白，似觉无人识李颇。
数日江上颇有春色偶成绝句遣兴五首 其二
程俱（宋代）

错莫江梅春信迟，晴熏寒蕊雪团枝。年来顿失寻春意，一任高楼玉笛吹。
为蕲县翼王万户题
张仲深（元代）

霜落江南凌万木，日夜西风到林屋。壁间古剑摇芙蓉，帐底青灯朵红粟。

将军好武复好文，一段精神照人目。酒酣舞剑回电光，时复挑灯蔼芸馥。

良弓在檠不动尘，风铁鏦铮战櫩曲。三军号令寂无哗，万灶貔貅自清肃。

立当要路镇雄藩，不比常途閒食肉。公馀息宴动微吟，两袖骊珠纷可掬。

瀛洲自此生辉光，鸡林岂惜千金赎。黄帘不卷秋满堂，分得蟾华夜如玉。
采桑女
唐彦谦（唐代）

春风吹蚕细如蚁，桑芽才努青鸦嘴。
侵晨采桑谁家女，手挽长鸦泪如雨。
去岁初眠当此时，今岁春寒叶放迟。
愁听门外催里胥，官家二月收新丝。
赋得九月尽（秋字）
元稹（唐代）

霜降三旬后，蓂馀一叶秋。玄阴迎落日，凉魄尽残钩。

半夜灰移琯，明朝帝御裘。潘安过今夕，休咏赋中愁。
二月二十四日馆宿兴宗舍后桃花盛开偶书牖上
司马光（宋代）

金马春寂寂，秾桃随意开。夕风零落尽，不待主人来。
春雪中作寄萧梅初
郑思肖（宋代）

春来频下雪，弥望涨痴阴。无地可容足，有天能见心。

峨冠甘虏笠，正语化蛮音。何日得隐去，深山深更深。
次近复兄送伯发侄南征三首 其一
李全昌（明代）

才堪压众定争先，甲榜悬知映卯躔。正巧寓中力贯札，复申剥后总邀天。

共看云梦长吞腹，好拉姮娥笑拍肩。门阀自今勤再整，从来接翼比联蝉。
题戴胜
贾岛（唐代）

星点花冠道士衣，紫阳宫女化身飞。

能传上界春消息，若到蓬山莫放归。
秋
晁说之（宋代）

长年何事不悲秋，今日天涯愁复愁。
故国老槐空寂寂，半天归雁自悠悠。
故知庾信多清泪，何事陶潜亦白头。
前日家人带楸叶，求身强健更何求。
次韵黄超然
王庭圭（宋代）

楚词赋物取香草，众草犹须避国香。一辱雕章重题品，何惭清庙荐芝房。
菩萨蛮 其四
邓肃（宋代）

帘旌不动薰馀热。高堂谁送能言雪。一笑下人间。天风袭坐寒。

歌声云外去。句句苏仙语。曲罢一尊空。飘然欲驭风。
赠邓洵美
李昉（宋代）

忆昔词场共着鞭，当时莺谷喜同迁。
关河契三千里，音信稀疏二十年。
君遇已知依玉帐，我无才藻步花砖。
时情人事堪惆怅，天外相逢一泫然。
御制庐山周颠碑歌
李梦阳（明代）

庐山绝顶白鹿台，上有御制周颠碑。石龟下蹲高结螭，天葩震颠云汉回。

文古两汉仍过之，忆昔草昧龙虎斗，黄旗紫盖颠能知。

颠也似真还似痴，帝非感悟宁用兹。百年势移功渐泯，碑亭毁裂将及碑。

诃持白昼鬼神泣，光耀天阴雷电随。先朝虽允僧奏劄，修葺其如归有司。

有司有司颠莫疑，试看碑文碑后诗。
汴城八景 其三 开宝晨钟
于谦（明代）

日入斜窗晓气清，化王宫殿梵钟鸣。惊回梦幻知谁扣，送尽年华是此声。

地吼鲸鲵僧出定，路填车马客登程。翻思待漏金门下，正拟封章达圣明。
送曾子固倅越得燕字
苏轼（宋代）

醉翁门下士，杂遝难为贤。曾子独超轶，孤芳陋群妍。

昔从南方独，与翁两联翩。翁今自憔悴，子去亦宜然。

贾谊穷适楚，乐生老思燕。那因江鲙美，遽厌天庖膻。

但苦世论隘，聒耳如蜩蝉。安得万顷池，养此横海鳣。
王彦祖惠其祖黄州制草书其后
黄庭坚（宋代）

脱略看时辈，诸君等发蒙。董狐常直笔，汲黯少居中。

鵩入迁臣舍，乌号厌世弓。平生有嘉树，犹起九原风。
次韵西山寺主清月
陈著（宋代）

一居西崦一东溟，旷落乾坤本不扃。
古月凄凉惟有梦，清风来往了无形。
翩然好语真心白，中是当年□眼青。
握手笑谈明日事，雪庭庭畔绿杨汀。
郊居自遣
姚咨（明代）

前溪烟水路漫漫，长日郊居性所欢。
老去自知双鬓改，春归一任百花残。
闲窗寂寂晴丝绕，高树阴阴鸟梦寒。
学《易》由来谙物理，惯将消息静中看。
西来洞天
胡仲弓（宋代）

可是胸中负怪奇，一丘一壑尽逶迤。
自从猿向西方去，鹫竺飞来未可知。
和范迁善见寄三首 其二
吴芾（宋代）

平生誇志气，妄意语功名。自顾心无歉，谁知道不行。

霜蹄从暂蹶，嘉木会重荣。愿守焚舟志，他年学孟明。
亨中送梨枣
韩淲（宋代）

年年梨枣寄西风，近喜豅岩一笑同。坐石弄筇泉汩没，望云搜句月朦胧。

经时话著犹疑画，尽日来思又若空。珍重交情两相望，鹿门深处见庞公。
草堂老师与靖名庵曰顿
释慧空（宋代）

缩脚水上横行，掉臂空中直过。无端此个老人，特地与伊注破。
念奴娇 题逸仙宋夫人瑶台宴杂剧
顾信芳（清代）

书空咄咄，向吟窗谱就，霓裳新阕。一点雄心消不尽，化作彩云阕叠。

滴粉搓酥，描香绘影，长吉心头血。步虚声里，泠泠似有仙骨。

应是秋颖花生，墨池香润，照彻瑶台雪。放眼乾坤供一醉，醉把唾壶敲缺。

鬼也揶揄，天乎懵懂，此意凭谁说。倚歌而和，欲将长笛吹裂。
和尚善西禅寺冲虚宫诗
李洪（宋代）

飚驭临风香霭间，支筇款步访星坛。
羽人莫问升真事，古像空星玉佩寒。
井冽不逢龟曳尾，鼎存犹想汞新乾。
徘徊遐想来仙骥，皂荚成阴荔子丹。
用林择之韵别陈休斋
朱熹（宋代）

别离不觉岁时侵，两地相望共此心。今日还成一尊酒，它年应记百篇吟。

伤情后会无期定，握手交情有旧深。多谢晚风知此意，不催寒日下疏林。
次友人金山赠行韵四首 其四
卢宁（明代）

罗浮梦寐已多年，何日逍遥泛海船。怀友翩翩黄鸟雨，思亲海海白云天。

杨花落尽鲥鱼浪，蕙草鸣来鹈鴂烟。不识四君能絜我，卢敖同作五羊仙。
送程秀才
司空曙（唐代）

悠悠多路岐，相见又别离。东风催节换，焰焰春阳散。

楚草渐烟绵，江云亦芜漫。送子恨何穷，故关如梦中。

游人尽还北，旅雁辞南国。枫树几回青，逐臣归不得。
临津
王安石（宋代）

临津艳艳花千树，夹径斜斜柳数行。
却忆金明池上路，红裙争看绿衣郎。
玉漏迟 蜀中中秋值雨
李齐贤（元代）

一年唯一日。游人共惜，今宵明月。露洗霜磨，无限金波洋溢。

幸有瑶琴玉笛，更是处、江楼清绝。邀俊逸。登临一醉，将酬佳节。

岂料数阵顽云，忽掩却天涯，广寒宫阙。失意初筵，唯听秋虫呜咽。

莫恨姮娥薄相，且吸尽、杯中之物。圆又缺。空使早生华发。
为鲤南四弟家修写梅系以八绝句 其二
曹家达（清代）

中洲写影月昏黄，吹罢参差两渺茫。剩有清愁寄修竹，只应珠泪满潇湘。
寄方叔
王十朋（宋代）

故人一别路漫漫，又觉春生到水村。鱼跃雁飞空注目，柳开梅落自消魂。

唱酬应有诗千首，谈笑长怀酒一尊。正是刚肠九回处，子规声断月黄昏。
谢杨监丞雪中送羊酒
曹勋（宋代）

朝回六出势飞浮，历乱初持积瓦沟。
漫以郢人歌白雪，曲烦从瓦到青州。
因知洗吻羊肪滑，可但倾肠鼠腹休。
纸帐熏炉今已矣，解嘲得免继前修。
赠赵学士
李建勋（唐代）

常钦赵夫子，远作五侯宾。见面到今日，操心如古人。

醉同华席少，吟访野僧频。寂寂长河畔，荒斋与庙邻。
延昌观道纪堂
张明中（宋代）

马迁信史炳丹青，黄老搀先六籍名。
清净元非人纪有，虚无幻籍道家声。
时挥麈尾谈天统，冷笑蝇头闹世情。
待饮琼浆擗麟脯，芙蓉为馆玉为城。
飞云
张耒（宋代）

时雨久不施，飞云作朝阴。
芃芃中原麦，赖此三日霖。
朝阳忽清霁，披露南山岑。
虽无济物迹，膏泽在民心。
送仲华葛兄
陆文圭（元代）

蓉城诸葛何绵绵，一门青紫三百年。
闻孙流落湘江上，手握美瑾怀香荃。
夜行衣绣岂足荣，归梦晶晶经山川。
君家元有紫荆树，一枝两枝枯或妍。
当暑归来憩其下，俯仰陈迹心茫然。
墙东野人头雪白，乃翁坐上琴书客。
凰毛一见眼双明，猪犬吾儿空自责。
追思老少各时异，坐阅兴衰疑世隔。
江湖来往慎风波，他年重会铜驼陌。
感事四首丙午冬淮上作
张元干（宋代）

血洒三城渡，心寒粘罕兵。
洛师闻已破，陵邑得无惊。
愤切吞妖孽，悲凉托圣明。
本朝仁泽厚，会复见承平。
佩之惠笋干自称玉版老师谓原博冬笋为吴山少
李东阳（明代）

玉版山深石路开，东轩真被笼盛来。
饱谙南国烟霞味，不入长安酒肉堆。
老觉禅心终苦淡，瘦看诗骨共崔嵬。
丛林年少休相笑，脱却缁衣更懒裁。
舟行遇逆风
袁说友（宋代）

扁舟直下沧浪绿，百里溪程消一宿。
天公嘘吸解穷人，逆水冲风何太酷。
年来矻矻便深居，一动一静诚何如。
不堪世事苦相逼，政自未免奔走余。
今朝莫讶东风逆，明日归舟顺如翼。
世间逆顺岂关人，自是人心长戚戚。
弋阳溪中望仙人城
顾况（唐代）

何草乏灵姿，无山不孤绝。我行虽云蹇，偶胜聊换节。

上界浮中流，光响洞明灭。晚禽曝霜羽，寒鱼依石发。

自有无还心，隔波望松雪。
西江月（老妻生日，因取芗林中所产异物，作是词以侑觞）
向子諲（宋代）

几见芙蓉并蒂，忽生三秀灵芝。千年老树出孙枝。岩桂秋来满地。

白鹤云间翔舞，绿龟叶上游戏。齐眉偕老更何疑。个里自非尘世。
颂古五十七首
释道昌（宋代）

被里出指，水中露觜。
屈指眼开，摇觜身起。
药病不相治，何须尽大地。
反笑老云门，失却娘生鼻。
秋夜雨中过黎氏山房 其十
梁有誉（明代）

瑶琴不复理，空馀山水情。弃置石床上，风来时一鸣。
和人游嵩山十二题其十一·崚极上寺
范仲淹（宋代）

徘徊崚极寺，清意满烟霞。
好风從天来，吹落桂树花。
高高人物外，犹属梵王家。
颂古九十八首
释印肃（宋代）

打开兜率露王宫，摩耶夫人没老去。
净饭国土生太子，字字言言说脱空。
走笔次韵刍父喜雨三首
苏泂（宋代）

方池荫垂柳，想见苏公堤。
一雨水入床，蛙部连东西。
先生不能寐，书卷夜自迷。
穉子黎明来，官路深尺泥。
蝶恋花（二月十三日同安人生日作二首）
葛胜仲（宋代）

雨后春光浓似醉。著柳催花，节物侵龙忌。绣褓香闺当日珮。紫兰宫堕人间世。

歌管停云香吐穟。碧酒红裳，共祝鱼轩贵。天上阿环金箓秘。龟龄鹤寿三千岁。
添盆中石菖蒲水仙花水
杨万里（宋代）

旧诗一读一番新，读罢昏然一欠伸。
无数盆花争诉渴，老夫却要作闲人。
长相思
刘崧（元代）

长相思，乃在青天之外，碧海之湄。我欲见之望不极，侧身太息涕涟洏。

昔与君别者，驱车临路岐。车尘向南起，回风吹灭之。

君行遥遥，邈不可持。含悲蓄愤，郁其累累。瞻彼出月，弦望有时。

乃靡朝夕，如渴如饥。落叶飘飖宁返枝，东流之水无还期。

重华一去万里绝，湘江秋竹何离离。宁为懊恼曲，莫奏长相思。

思长意远君不知，妾心所陈多苦辞。
渔家傲
李慈铭（清代）

东望山阴何处是，两年转侧干戈里。夜夜梦归家万里。

柯溪涘，柴门白发携兄弟。

旧隐湖塘谁得似。林岚都对门前水。旅箧青山无一纸。

从公计，渔庄画我承平事。
和乘雪游山韵
王柏（宋代）

千丈层崖玉作堆，瑶林璀璨路萦回。
寒光彻骨清无敌，第一轩中第一杯。
挽云屋徐侍郎
陈杰（宋代）

回首前台谏，寒心事阽危。
著高棋败后，力尽厦颠时。
国论家无稿，民庸路有碑。
絮觞成阻绝，洒泪对倾曦。
怀诸葛珏 其二
贯休（唐代）

羸马与羸童，微吟冒北风。店孤僧共歇，日落思无穷。

囊草无非刺，魏人那识公。莺花五陵道，去去与谁同。
次韵杨宰樊汊
陈造（宋代）

龙岂分勤惰，司存想异方。
萗雩均此意，丰歉竟殊疆。
惠戒憎漏网，君宁专击强。
东南有偏熟，鄙语未应忘。
独坐
徐集孙（宋代）

老屋萧条半欲斜。绳床独坐看蜂衙。
经年官况浑如客，计日安书已到家。
策策冷风删树叶，丝丝暮雨织檐花。
梦魂不那归心切，小圃堪锄自种瓜。
晚坐和韵
仲并（宋代）

城东韩李城南赵，欲往从之道阻长。
与我诗盟烦借问，角弓永好愿无忘。
送沈亚之歌·并序
李贺（唐代）

文人沈亚之，元和七年以书不中第，返归于吴江。吾悲其行，无钱酒以劳，又感沈之勤请，乃歌一解以送之。

吴兴才人怨春风，桃花满陌千里红。
紫丝竹断骢马小，家住钱塘东复东。
白藤交穿织书笈，短策齐裁如梵夹。
雄光宝矿献春卿，烟底蓦波乘一叶。
春卿拾材白日下，掷置黄金解龙马。
携笈归江重入门，劳劳谁是怜君者。
吾闻壮夫重心骨，古人三走无摧捽。
请君待旦事长鞭，他日还辕及秋律。
读家集
吴龙翰（宋代）

吾家友堂翁，砚影双鬓寒。
刻志鑽书史，篝灯照夜阑。
学术三代上，文章两汉间。
胸次秋沆瀣，词吐玉琅玕。
冤哉命压头，那复博一官。
二埙策科第，亦不到金銮。
友堂纷遗稿，几成汲冢残。
江东兵燹馀，白璧喜重完。
东山亭
文同（宋代）

朝阳之峰乃天设，曲岭长岗地盘结。
下临绝涧走索回，上耸巍亭飞嶻嵲。
晚云几处水墨画，秋树数番红绿缬。
安能恰会此时閒，静与诗翁吟晓雪。
唐享昊天乐。第二
武则天（唐代）

瞻紫极，望玄穹。翘至恳，罄深衷。

听虽远，诚必通。垂厚泽，降云宫。
钱大参有和用韵谢之七首
曹勋（宋代）

相君自是仙山侣，大笔如椽鄙燕许。
七篇方愧不成章，肆笔相酬语冞古。
咏廿四气诗 大寒十二月中
元稹（唐代）

腊酒自盈樽，金炉兽炭温。大寒宜近火，无事莫开门。

冬与春交替，星周月讵存？明朝换新律，梅柳待阳春。
过段寨二首
王之道（宋代）

随行知有笔如椽，不碍冥搜借榻眠。
酒醉诗成还上马，秋蛇春蚓任人传。
剑池
林景熙（宋代）

凿开神斧是何年，珠雁金凫锁冷烟。
薜荔带云悬古木，辘轳卷月出秋泉。
岩前洗剑精疑伏，林下烹茶味亦禅。
高倚石阑清啸发，恐惊池底老龙眠。
渔家傲
黄庭坚（宋代）

颇欲得之。试思索，始记四篇

万水千山来此土。本提心印传梁武。对朕者谁浑不顾。成死语。江头暗折长芦渡。

面壁九年看二祖。一花五叶亲分付。只履提归葱岭去。君知否。分明忘却来时路。
少年游·庐山瑶草四时春
晁补之（宋代）

庐山瑶草四时春。烟锁上宫门。记得南游，偶寻飞涧，一洗庾公记。

香炉高咏君家事，文彩近前人。它日骑鲸，尚怜迷路，与问众仙真。
谢郑侍郎饷酒二首
曾几（宋代）

鸣鞭走送徒纷然，开尝政足甜中边。
甘辛未省有如许，气压烂柯山下泉。
燕居十六首
彭龟年（宋代）

七情随物感，惟怒最难平。
我若能忘物，如雷动太清。
大涤洞天留题
何林（清代）

仙窟访龙君，开奁炷室薰。
洞中天地别，物外圣凡分。
古井流金水，空山锁白云。
步虚声杳杳，疑向碧霄闻。
题城南书院三十四咏 其一
张栻（宋代）

差差竹影连坡静，细细荷风透屋香。午寂睡馀聊隐几，人间何用较闲忙。
再次羊羔酒韵三首
陈造（宋代）

元放诸孙怜遽许，截肪醉骨荐馨香。
茂先九醖犹须问，自是诗翁石作肠。
浪淘沙 此下原有浪淘沙我有屋三间一首未注
佚名（宋代）

一个主人翁。住在灵宫。无形无影亦无踪。铁眼铜睛观不见，体似虚空。出入不通风。天地难笼。被吾擒在药炉中。运起周天三昧火，锻炼真
奉送魏六丈佑少府之交广
杜甫（唐代）

贤豪赞经纶，功成空名垂。子孙不振耀，历代皆有之。

郑公四叶孙，长大常苦饥。众中见毛骨，犹是麒麟儿。

磊落贞观事，致君朴直词。家声盖六合，行色何其微。

遇我苍梧阴，忽惊会面稀。议论有馀地，公侯来未迟。

虚思黄金贵，自笑青云期。长卿久病渴，武帝元同时。

季子黑貂敝，得无妻嫂欺。尚为诸侯客，独屈州县卑。

南游炎海甸，浩荡从此辞。穷途仗神道，世乱轻土宜。

解帆岁云暮，可与春风归。出入朱门家，华屋刻蛟螭。

玉食亚王者，乐张游子悲。侍婢艳倾城，绡绮轻雾霏。

掌中琥珀钟，行酒双逶迤。新欢继明烛，梁栋星辰飞。

两情顾盼合，珠碧赠于斯。上贵见肝胆，下贵不相疑。

心事披写间，气酣达所为。错挥铁如意，莫避珊瑚枝。

始兼逸迈兴，终慎宾主仪。戎马暗天宇，呜呼生别离。
项尧章惠二长韵姑赓前篇敬复
曾丰（宋代）

飘然逸思发于天，三百年间一谪仙。
歌调谯欤追白雪，颂声行矣擅甘泉。
山林新筑梦归处，学校旧游愁到边。
回首不堪更开口，相过聊复茗瓯传。
题崇文节公手钞律赋 其二
陈宝琛（清代）

真儒何必薄雕虫，刚健藏棱婀娜中。此亦平生心学验，笔端敬肆系时风。
新乐府
马逢（唐代）

温谷春生至，宸游近甸荣。云随天上转，风入御筵轻。

翠盖浮佳气，朱楼依太清。朝臣冠剑退，宫女管弦迎。
采珠歌
张伯端（宋代）

贫儿衣中珠，本自圆明好。
不会自寻求，却数他人宝。
数他宝，终无益，
只是教君空费力。争如认取自家珍，
价值黄金千万亿。此宝珠，
光最大，遍照三千大千界。
从来不解少分毫，刚被浮云为障碍。
自从认得此摩尼，泡体空花谁更爱。
佛珠还与我珠同，我性即归佛性海。
珠非珠，海非海，
坦然心量包法界。任你尘嚣满眼前，
定慧圆明常自在。不是空，
不是色，内外皎然无壅塞。
六通神慧妙无穷，自利利他宁解极。
见即了，万事毕，
绝学无为度终日。怕兮如未兆婴儿，
动止随缘无固必。不断妄，
不修真，真妄之心总属尘。
从来万法皆无相，无相之中有法身。
法身即是天真佛，亦非人兮亦非物。
浩然充塞天地间，只是希夷并恍惚。
垢不染，光自明，
无法不从心里生。心若不生法自灭，
即知罪福本无形。无佛修，
无法说，丈夫智见自然别。
出言便作狮子鸣，不似野牛论生灭。
遣兴十首呈孟兵部使君 其三
俞德邻（宋代）

豕交食弗爱，兽畜爱弗敬。烈士死一言，利禄安足竞。

陛戟觐伏波，井蛙败人兴。不见古公子，亲御侯生乘。
失鹤
郏亶（宋代）

久锁冲天鹤，鑫笼忽自开。
无心恋池沼，有意出尘埃。
鼓翼离幽砌，凌云上紫台。
应陪鸾凤侣，仙岛任徘徊。
樽前勉兄长
潘阆（宋代）

一家久寄浙江滨，倏忽如今二十春。
须信百年都似梦，莫嗟万事不如人。
樽中有酒何妨醉，箧里无金未是贫。
但看故乡荣达者，算来多葬北邙尘。
春赋
庾信（南北朝）

宜春苑中春已归，披香殿里作春衣。新年鸟声千种啭，二月杨花满路飞。河阳一县并是花，金谷从来满园树。一丛香草足碍人，数尺游丝即横路。开上林而竞入，拥河桥而争渡。

出丽华之金屋，下飞燕之兰宫。钗朵多而讶重，髻鬟高而畏风。眉将柳而争绿，面共桃而竞红。影来池里，花落衫中。

苔始绿而藏鱼，麦才青而覆雉。吹箫弄玉之台，鸣佩凌波之水。移戚里而家富，入新丰而酒美。石榴聊泛，蒲桃酦醅。芙蓉玉碗，莲子金杯。新芽竹笋，细核杨梅。绿珠捧琴至，文君送酒来。

玉管初调，鸣弦暂抚。《阳春》《渌水》之曲，对凤回鸾之舞。更炙笙簧，还移筝柱。月入歌扇，花承节鼓。协律都尉，射雉中郎。停车小苑，连骑长杨。金鞍始被，柘弓新张。拂尘看马埒，分朋入射堂。马是天池之龙种，带乃荆山之玉梁。艳锦安天鹿，新绫织凤凰。

三日曲水向河津，日晚河边多解神。树下流杯客，沙头渡水人。镂薄窄衫袖，穿珠帖领巾。百丈山头日欲斜，三晡未醉莫还家。池中水影悬胜镜，屋里衣香不如花。
曾子固令咏齐州景物作二十一诗以献 其十二 芙蓉台
孔平仲（宋代）

漾舟入芙蓉，花乱舟攲侧。安稳此凭栏，清香生履舄。
山中曲
艾性夫（元代）

久雨作恶春事老，乍晴可人山路长。
紫冰摇摇菌耳湿，黄雪糁糁松花香。
深山无人风自语，古涧触石泉争鸣。
残花时堕一两片，好鸟忽啼三五声。
过东都别乐天二首
元稹（唐代）

君应怪我留连久，我欲与君辞别难。

白头徒侣渐稀少，明日恐君无此欢。

自识君来三度别，这回白尽老髭须。

恋君不去君须会，知得后回相见无。
道智更衣参学求偈 其二
释怀深（宋代）

妙句玄言一切休，只看露地一头牛。忽然鼻孔芒绳断，吼月耕云便自由。
寄许振叔显谟
李纲（宋代）

我向江湖老此身，公犹拘絷作羁臣。兰宫笑语真一梦，泽国过从今几人。

霜落洞庭橙橘熟，泉斟桑苧茗芽新。相望百里如千里，早晚归来共钓缗。
题赵承旨野岸呼舟图歌
胡应麟（明代）

高堂飞瀑十丈寒，青山四面浮朱栏。绕砌霜枫坠红叶，恍忽城朱在林樾。

吴兴画手真杰特，人巧天工擅开辟。细看此水与此石，非画五日即十日。

紫衣抱膝坐渡头，苍头弛担遥呼舟。清溪万顷隔孤棹，隔崦人家落斜照。

山深树黑径险崎，石床天畔云迷离。归樵谷口冉冉入，似有柴门挂苍壁。

标题轴尾了可寻，集贤学士孟頫临。今古令人叹三绝，惜哉二字遭鼠齧。
送杜仲梁东游
麻革（元代）

野马何决骤，飞云何悠飏。商岩不足稽此士，又欲东略宋与梁。

青山不知老，白山乃许忙。菊潭之水清泠渊，野人饮之得长年。

芳醲不买寿，淡泊差可久。北山峨峨苍翠巅，丹崖石老生紫烟。

灵芝秋杞老霜骨，黄精茯苓饱新斸。望君崭崭病以癯，酌之食之可以还肤腴。

况有刘荆州、元丹丘，子宁舍之汗漫游。凉秋佳月酒一杯，送子东下心徘徊。

半山亭前一茅屋，岁寒霜劲君当来。
雍雍者鸿十六章 其十二
黎景义（明代）

乡在己卯，七旬俶加。寿域弘开，戚友颂歌。彤管芬芳，洵臧孔嘉。

惟德之贞，受祉如河。
东坡先生挽词 其十三
释道潜（宋代）

西湖卷葑拓漪涟，十里横吞碧玉天。自谓前身真白傅，至今陈迹尚依然。
南坡丹桂六株一时放花真佳兆也中秋节当率诸生同赏
虞俦（宋代）

六株丹桂一时华，此去蟾宫路不赊。莫惜中秋同一赏，明年好事总吾家。
蝶恋花·老去怕寻年少伴
辛弃疾（宋代）

老去怕寻年少伴。画栋珠帘，风月无人管。公子看花朱碧乱。新词搅断香思怨。凉夜愁肠千百转。一雁西风，锦字何时遣。毕竟啼乌才思短。唤回晓梦天涯远。
过张王行庙
陆游（宋代）

烈士生不遇，栖栖为旅人；英魂死不没，凛凛为明神。
明神受帝命，庙食福我民，牲酒可足言，压抑姑少伸。
火旱千里赤，与人下雷雨，降水不反壑，谈笑出平土。
善人锡之福，奸伪亦击汝。
岂若世上人，吞声气如缕。
老人村
宋汝为（宋代）

憔悴应怜范叔寒，南北东西万里谪。朱颜荏苒变黎黑，走遍天涯常是客。
读党人篇
宋庠（宋代）

陈蕃推席偏忧国，孟国囊头不祭神。
一自太官供赛具，皇天无意福忠臣。
读周本纪
张耒（宋代）

周公七百年礼乐，箕服檿弧纷破除。空使遗臣经故国，徘徊禾黍叹丘墟。
念奴娇
徐俯（宋代）

素光练静，照青山隐隐，修眉横绿。鳷鹊楼高天似水，碧瓦寒生银粟。万丈辉光，奔云涌雾，飞过卢鸿屋。更无尘翳，皓然冷浸梧竹。

因念鹤发仙翁，当时曾共赏，紫岩飞瀑。对影三人聊痛饮，一洗闲愁千斛。斗转参移，翻然归去，万里骑黄鹄。一川霜晓，叫云吹断横玉。
过峡
张孝忠（宋代）

出入黄牛峡，江声书夜腾。
猿啼愁不住，何日下彝陵。
潘伯寅侍郎滂喜斋拓先秦彝器歌
王懿荣（清代）

司农堂前百宝罗，乙爵辛卣相击摩。周季保彝季悆鼎，郘钟鲁击■王盉。

更有召中生姒鬲，世间此物存岂多。鲰生登堂拓百本，青毡翠墨亲摩挲。

考文释器徵所出，长安易水太山阿。卣曰父辛爵曰乙，先后亳社追猗那。

爵上土花没瑶饰，一文当柱形如禾。中流及缘作亚字，朝饯馈献应同科。

乙辛柔日皆内事，古义简所无枝柯。更有一器特精好，是名曰盉读如和。

从禾得声非后起，我于音学无偏颇。世人争诟歌麻部，尽随娑媻改娑婆。

尤附会者周桼呁，宁知两罍释非讹。此文唯■不可读，姬殊之夫名孰何。

一鼎一彝皆季氏，悆也保也字未磨。作鬲召中君奭裔，旧姻生姒茑与萝。

奇者鲁内小臣击，陪臣助祭锵鸣珂。侯生作器登明堂，骏奔欲奏清庙歌。

更从郘钟识郘后，共公庚舆谥靡陀。郘子公族美田事，不须赤芾兼雕戈。

作钟八肆{宀县}四堵，革亦曰{金嚻戈}鼓则鼍。传闻此钟出岸曲，当随沂泗入黄河。

司农读书天禄阁，古文奇字共切磋。从兹蒐采富藏弆，大收仓籀穷羲娥。

愧余装治止墨本，箧笥渗漯生青螺。是日拓者人尽酒，吴孙二胡颜已酡。
过马嘶山留题寺中
宋褧（元代）

鸡鸣山接马嘶山，万壑晴云井底看。湍涧萦纡五十度，石梯荦确百千盘。

光华固有周原重，险阻其如蜀道难。题罢新诗动高兴，五湖何处水云宽。
北亭
白居易（唐代）

庐宫山下州，湓浦沙边宅。宅北倚高冈，迢迢数千尺。

上有青青竹，竹间多白石。茅亭居上头，豁达门四辟。

前楹卷帘箔，北牖施床席。江风万里来，吹我凉淅淅。

日高公府归，巾笏随手掷。脱衣恣搔首，坐卧任所适。

时倾一杯酒，旷望湖天夕。口咏独酌谣，目送归飞翮。

惭无出尘操，未免折腰役。偶获此闲居，谬似高人迹。
桐江吊子陵
詹慥（宋代）

光武亲从血战回，举朝谁误用渭才。
罴熊果有周王卜，未必先生恋钓台。
九日都下黄雀食新
杨万里（宋代）

九日新霜薄，群飞一网遮。
裘披杨柳絮，色染木犀花。
下箸欣乡味，知侬忆故家。
金杯浮菊蕊，相映两光华。
禅人并化主写真求赞
释正觉（宋代）

岩壑之骨窪而隆，烟霞之气温而融。
其默而通，其应而冲。
流云出谷，霁月行空。
十方三世兮，南北西东。
岘山亭
易士达（宋代）

岘山亭是昔人非，忍读羊公堕泪碑。
回首山翁花下处，凄凄芳草晚风悲。
次韵游龙门十绝 其九
洪咨夔（宋代）

不知我者谓何哉，布袜青鞋日日催。长啸一声啼鸟外，朵颐有象著山雷。
鹧鸪天
丘崈（宋代）

陆海蓬壶自有山。光风霁月未应慳。但将歌舞酬佳节，却信阴晴是等闲。

花照夜，烛烘盘。明年公更酒肠宽。奉陪黄伞传柑宴，莫忘红妆拥座欢。
伤田家二首 其一
何景福（元代）

春祈秋报一年期，土谷神灵知未知。昨日街头穹米价，三钱一斗定何时。
应天长（曲院荷风）
张矩（宋代）

换桥度舫，添柳护堤，坡仙题欠今续。四面水窗如染，香波酿春麹。田田处，成暗绿。正万羽、背风斜矗。乱鸥去，不信双鸳，午睡犹熟。

还记涌金楼，共抚雕阑，低度浣沙曲。自与故人轻别，荣枯换凉燠。亭亭影，惊艳目。忍到手、又成轻触。悄无语，独捻花须，心事曾卜。
秋天
庞尚鹏（明代）

冥鸿万里知何处，乱蝉白日鸣高树。缥缈江头一片云，朝来散作千山雨。
九日下庐山
陈献章（明代）

秋风浩浩洗芳蕤，瘦尽千峰雁始飞。南海一波长不定，西山半面却疑非。

醉拈秃笔题苍壁，笑插寒花弄彩衣。乐意满腔推不去，狂歌待得晚鸦归。
十二月二十五日鉴泉示生日诗
郑孝胥（清代）

避兵真偷生，亡国方忍死。非徒无死所，留眼将有视。

君王何所无，弃国如敝屣。天倾地维绝，举世悖人理。

老夫今焉归，投彼虎与兕。磨牙复吮血，大乱从此始。

嗟君抱忠义，阿世深所耻。伤心生日诗，不啻以自诔。

歌哭老更哀，意气付逝水。惟应奋史笔，文献徵宋杞。

恶名彼何成，千秋诛竖子。
拟李白古风 其一
李坚（贞夫）（明代）

邃古何洪荒，庖牺辟乾坤。卦画始文字，器象森昭陈。

猗欤逮姬孔，经制完以淳。一朝罹阳九，亡秦恣凶嚚。

百王经世彝，涂地为埃坌。卑卑汉君相，不学奚足论。

贱儒取希世，绵蕞专袭秦。遂令末代下，盲识上古纯。

杞人抱时忧，薄言为谁申。
云溪寺
曾宋珍（宋代）

溪水年年自浅深，山云日日半晴阴。
溪山好处划开眼，看水看出悟此心。
谢人惠三峰朱柿
陈洎（宋代）

乌椑珍果益丹名，新折红林蔕尚青。
浆冷夜凝仙掌露，味甘秋割楚江萍。
圆堆玉盌樱难并，賸荐金樽酒易醒。
应念茂陵消渴者，整篮封贮到云扃。
艮岳百咏 宿雾石
李质（唐代）

飞烟自绕龙楼驻，瑞气长随海日开。独有春风花上露，夜深多伴月明来。
旅寓岑寂中园丁送花四品因赋五绝 其二
杨公远（宋代）

玉蕊花开触处芳，瓷瓶安顿细平章。怕渠不肯梅花弟，能趁春风七里香。
送舒永丰
周紫芝（宋代）

斯民如草木，九圣含春温。秋风一披拂，零落难重陈。

嗣皇回日御，杲杲升朝暾。谁令天骄子，欲肆长鲸吞。

王师一倡乱，诸将皆星奔。可怜尔群苍，终不负汉恩。

固亦念颠仆，所喜邦本存。舒侯名家郎，翔鸾未腾鶱。

稍分民社寄，似欲亲拨烦。盍敷宽大诏，力补疮痍痕。

勿谓蕞尔邑，安能著华轩。妙割俱有用，鸡牛无足言。

君看密县宰，视民真子孙。汗马无寸劳，太傅岂不尊。

扶衰其有意，愿复矜元元。
武夷九曲棹歌
留元刚（宋代）

三风悬崖插匦船，春秋八百又千年。
不知天地黄心木，控鹤仙人肯汝怜。
寄题鲁郎中遂隐堂
吴芾（宋代）

老向江头强剖符，梦魂长是绕吾庐。
正惭我未成归计，却羡君先遂隐居。
湖上烟云常缥缈，园中花木总扶疏。
他时尚冀相从醉，剩把鸱夷载后车。
句
鲁仕能（宋代）

万劫灰中存世界，千层浪里惜儒珍。
偶得吟
邵雍（宋代）

集大成人不肯模，却行何异弃金车。
便言天下无难事，岂信人间有丈夫。
天意须时为善计，人情安处是良图。
天人之际只些子，过此还同隔五湖。
予久客思归以秋光都似宦情薄山色不如归意浓为韵言志约金溧诸友共赋寄钱唐亲旧 其十一
仇远（元代）

未仕每愿仕，既仕复思归。了知归来是，宜悟求仕非。

干禄本为贫，元非慕轻肥。已昧好为戒，复贻素餐讥。

时艰士失业，十家九寒饥。岂无禹稷思，力薄愿乃违。

吾门可罗雀，载酒人来稀。下考劣已书，归心疾如飞。

眷言长途马，老矣思脱鞿。昼短歌意长，式微兮式微。
垂虹亭晚眺
柳贯（元代）

山光自献一螺青，人立垂虹酒乍醒。两界星河涵倒景，千家楼乍载浮萍。

攲樯侧柁冲风劲，密网疏罾刮浪腥。正为鲈鱼忘世味，随方吾亦具笭箵。
子绍分以双井以前韵为谢
周紫芝（宋代）

双井瓯翻云脚乳，孙郎诗似腊前梅。更求琢玉敲冰句，要伴茶甘一并回。
观李九少府翥树宓子贱神祠碑
高适（唐代）

吾友吏兹邑，亦尝怀宓公。安知梦寐间，忽与精灵通。

一见兴永叹，再来激深衷。宾从何逶迤，二十四老翁。

于焉建层碑，突兀长林东。作者无愧色，行人感遗风。

坐令高岸尽，独对秋山空。片石勿谓轻，斯言固难穷。

龙盘色丝外，鹊顾偃波中。形胜驻群目，坚贞指苍穹。

我非王仲宣，去矣徒发蒙。
鹧鸪天
晏几道（宋代）

碧藕花开水殿凉。万年枝外转红阳。升平歌管随天仗，祥瑞封章满御床。

金掌露，玉炉香。岁华方共圣恩长。皇州又奏圜扉静，十样宫眉捧寿觞。
林鸦诗
张嵲（宋代）

长楸弄朝日，吴宫闻夜啼。
晨集主人屋，暮宿上林枝。
如何失俦侣，独向空林飞。
追和李白秋浦歌十七首 其十五
郭祥正（宋代）

镜潭弄秋月，始知秋兴长。金龟能换酒，客鬓不嫌霜。
醉经楼八景 其六 桃花坞
唐伯元（明代）

一坞深复深，见花不见树。人间可避秦，何必桃源路。
在朝思乡
李孟（元代）

西望家山咫尺间，白头多病不知还。中书三入成何事，画里相看亦厚颜。
句
陶弼（宋代）

深入侬黄左右溪，溪边得此岁寒枝。
失题 其二
盛昱（清代）

近日秋声不可闻，岐亭难制泪纷纷。中朝谁决澶渊策，诸将仍屯灞上军。

一障何时能畀我，九边今日或须君。玉河衰柳休攀折，留著长条绾夕曛。
入庐山仰望瀑布水
张九龄（唐代）

绝顶有悬泉，喧喧出烟杪。
不知几时岁，但见无昏晓。
闪闪青崖落，鲜鲜白日皎。
洒流湿行云，溅沫惊飞鸟。
雷吼何喷薄，箭驰入窈窕。
昔闻山下蒙，今乃林峦表。
物情有诡激，坤元曷纷矫。
默然置此去，变化谁能了。
陪华林园试小妓羯鼓
宋齐丘（宋代）

切断牙床镂紫金，最宜平稳玉槽深。因逢淑景开佳宴，

为出花奴奏雅音。掌底轻璁孤鹊噪，枝头干快乱蝉吟。

开元天子曾如此，今日将军好用心。
怀嵩楼新开南轩与郡僚小饮
欧阳修（宋代）

绕郭云烟匝几重，昔人曾此感怀嵩。
霜林落后山争出，野菊开时酒正浓。
解带西风飘画角，倚栏斜日照青松。
会须乘醉携嘉客，踏雪来看群玉峰。
叠石溪
范镇（宋代）

昨旦愁风色，今朝喜日华。从容下官道，迤逦见人家。

盛服缘崖下，焚香满路遮。樵柯成市井，陶穴乃生涯。

春石声相应，沉泥处或洼。累墙瓷隐辚，开径石槎牙。

柴积高于阜，钓槃疾甚车。自非秦世避，谁道舜风遐。

拄杖逢山斗，回舆值水斜。远林行翠凤，幽隧转青蛇。

泉眼思搴藻，云头望采花。仰身书叠壁，平坐挹飞霞。

有景殊难纪，兹游信可誇。君如别业就，后会固无差。
雨花台
余怀（清代）

雨花台上草青青，落日犹衔木末亭。一线长江三里寺，千年鹤唳九秋萤。
送公卷赴金陵
李处权（宋代）

惟曾家世颇堪论，文采南丰实浚源。
德必有言人望重，义形於色主威尊。
随珠未可轻弹雀，腐鼠从教竞吓鵷。
固是相门终出相，鲁公泉下有英魂。
自花埭至羚羊峡 其六
谢兰生（清代）

为爱青山好，船行不厌迟。东风催发早，西洞失探奇。

曲渚云腴聚，前人月斧施。异时停峡尾，破壁攫蛟螭。
司徒侍中杜正献公挽辞五首
苏颂（宋代）

具美生名世，熙工职代天。
规橅在台阁，风采著藩宣。
大议方尊老，清时遽丧贤。
无言桃李感，闻者共潸然。
和杜抚勾古意六首 其四
释德洪（宋代）

午梦清断续，殷鬓飞蚊鸣。微风亦见戏，故掩读残经。

相见洞天晓，雾重花冥冥。秀句吐奇丽，乃尔未忘情。
大庙峡
陶元藻（清代）

天险何曾《禹贡》陈，白波江上起嶙峋。花垂孤石春迎棹，佩上空山夜降神。

玉马惊回猺洞火，寒潮拍尽女墙尘。帆飞三峡行才半，还傍香炉一问津。
渔家傲
曾廉（清代）

裙色银红衫色酱。商量问赠当何饷。晴日邻姝相过访。

聊笑向。手头攀住垂杨漾。

袅袅东风杨柳宕。一时牵挂抬头望。顾曲周郎曾昔傍。

心颇怅。侍儿服饰都新样。
题赵焕文茂才
张浚佳（清代）

共和创自楚江边，殉节沙洲有隐贤。殷士裸将孤竹死，伤心绝食首阳巅。
临平泊舟
黄庚（元代）

客舟系缆柳阴旁，湖影侵篷夜气凉。
万顷波光摇月碎，一天风露藕花香。
送李先辈罢官之四明
赵湘（宋代）

官满鹤衣轻，全家在四明。
上船秋月白，到岸海山青。
药妙初痊病，诗高旧振名。
遥思落帆处，太守出郊迎。
沁园春 雨夜叠前韵
周之琦（清代）

如此清宵，雨雨风风，更长自支。想云波涨晓，寒侵素袜，花魂泣夜，怨入灵旗。

阆苑烟凉，瑶台玉瘦，莫道人间总不知。淋铃苦，怅灯前坐久，帐里来迟。

相逢待诉相思。但跨鹤、仙山袖便携。奈杭州衫色，空沾酒晕，河阳帽影，尚恋愁丝。

绛蜡双心，红霞一口，君问归期未有期。知何日，是香盟证处，好梦圆时。
赠别
李流谦（宋代）

水火气类感，草木臭味亲。
君看金石交，分笃均天伦。
朅来东川金，结友轻雷陈。
诸君尽豪俊，著我漫浪身。
酒斟约无算，诗妙各有神。
人事不可知，变态生逡巡。
一代韩荆州，大木卧龙鳞。
客禽失危巢，翩翩傍丛榛。
斗升何细碎，朱丝恐生尘。
知已泪再滴，离群恨方新。
去兹胜社难，胸腹伤人神。
临岐俗何语，一味唯酸辛。
岁晚念裘褐，幸勿忘骚人。
小长桥书事
方回（元代）

似觉晴光稍不同，天成奇句与衰翁。
雪滋死草芽先绿，冰浴新鹅掌倍红。
荏苒客途惊岁暮，凄凉家事忆江东。
小长桥畔谁知许，一棹孤舟万籁风。
立秋日迓宣谕中丞奉怀宋嗣宗
喻良能（宋代）

绣斧离朝右，羸骖走道周。
侵星宵不寐，曝日夕初休。
天地方炎暑，山林漫早秋。
广文官舍静，应念汗交流。
雪後领儿辈行散
杨万里（宋代）

今日意不惬，出游聊逍遥。
父子自为伴，何须外招邀。
过溪足小倦，临流坐危桥。
回头顾五庐，竹树翳草寮。
独有万花亭，岿然出山椒。
高陂泻溪水，环佩锵琼瑶。
飞流迸空起，平水和天摇。
春淙到潭底，势尽自浮漂。
蟹眼沸不停，雪山涌还消。
近观绝汹汹，远听渐萧萧。
忽逢绿头公，携孥鼓丹桡。
喧呼苇间出，得意似见骄。
我行为小立，流鱼偶双跳。
人物各自适，兹游定谁超。
壶中天慢 李易安酴醾春去小影
庄棫（清代）

酴醾开候。早春光过了，芳时难觏。手折花枝将面映，天气恼人依旧。

讶粉成团，疑冰簇水，好景须将就。销魂鬓影，轻衫红晕罗袖。

山馆此日闲情，词翻玉井，似莺簧微溜。我亦工愁簪笔久。

自卷珠帘清昼。一样婵娟，者般憔悴，空把闲情逗。

日长人静，闭门清簟相守。
题米敷文楚山清晓图
冯子振（元代）

冥冥濛濛方寸天，不知所以然而然。无根老槎湿风烟，霾云懜懂栖苍玄。

晴窗开卷作三叫，看得米家神气小。浓兰涂墨幻东西，污我潇湘山色晓。
句 其七
陶弼（宋代）

芦根紫蟹团脐小，枫叶青鳊缩项来。
樗庵采荔二绝
刘克庄（宋代）

坠殻纷纷满树间，更抛墙外费防闲。
暗中仍被揶揄笑，此老冬烘可热瞒。
初寒方葺火阁而会溪知城周子康惠竹帘火炉宁公瑞惠蒲团便足了一岁无事矣作二绝答之 其一
王庭圭（宋代）

细柳将军来护塞，夜郎迁客正穷居。火炉恰恰帘垂地，足了三冬读我书。
紫薇花二首
袁燮（宋代）

紫微花对紫薇郎，何事斋前一树芳。
造物似教人努力，他年准拟待君王。
村居二首
唐顺之（明代）

山人颇好事，蓬户掩还开。四野绿禾满，三秋白雁来。

授衣裁短褐，饮蜡献新醅。即此堪投老，栖栖竟何哉。
沁园春·惠我田畴
魏了翁（宋代）

惠我田畴，拯民水火，春满蜀东。更山连睥睨，长蛇隐雾，红移略约，睢霓横空。人卧流苏行席上，公心事夕阑晨枕中。长自苦，算无人识得，只有天公。天教百般如愿，也应是、天眼惺憁。看田间泥饮，门无夜打，水滨庐处，户有朝舂。拟上公堂，称兕爵酒，未抵人间春意浓。无可愿，愿城池永与，公寿无穷。
次韵月窗兄惜别四首
陈著（宋代）

记得溪山两袂分，一溪流水落花春。
青驄马上休回首，只见云山不见人。
八咏楼
丁逢（宋代）

槛外溪山缥缈楼，共看雨歇涨痕收。
天开图画无穷态，峡束盘涡自在流。
赋咏偶然休吊古，登临政尔可销忧。
邛徕九折经行遍，又向东吴寄此游。
荣上人遽欲归以诗留之
王安石（宋代）

道人传业自天台，千里翛然赴感来。
梵行毗沙为外护，法筵灵曜得重开。
已能为我迂神足，便可随方长圣胎。
肯顾北山如慧约，与公西崦斸莓苔。
杂咏下 朝天李
洪适（宋代）

长柯浑直上，茂叶不横生。缟夜心倾藿，朝天荷美名。
御街行·晚来无奈伤心处
赵长卿（宋代）

晚来无奈伤心处。见红叶、随风舞。解鞍还向乱山深，黄昏后、不舞情绪。先来离恨，打叠不下，天气还凄楚。

风儿住后云来去。装撰些儿雨。无眠托首对孤灯，好语向谁分付。从来烦恼，吓得胆碎，此度难担负。
立冬节斋宿竹宫悼姚高士
程公许（宋代）

金鲫鱼犹涵藻涧，玉蕤香未破梅花。
人生转眼皆泡幻，勘破须饶老作家。
念奴娇 友人见示江南春图兼寄金陵怀古之什感事因题
郑文焯（清代）

酒旗风影，漾回波，不断春愁千斛。中有过江，名士泪，销得新亭一掬。

老子婆娑，英雄割据，莫举伤高目。江南春好，送人惟有哀曲。

谁念玉尘风流，虚元谈未，了神州沈陆。空吊金城衰柳色，依旧江潭悽绿。

故国鹃声，荒山龙气，终古苍黄局。歌尘如梦，野花开遍陵谷。
过都造朝入见之日蒙恩延登赐坐感天荷德退而
宋庠（宋代）

出守西周又许田，白头何幸再朝天。
升阶子细瞻尧日，不似侏儒梦灶年。
农谣
方岳（宋代）

雨过一村桑柘烟，林梢日暮鸟声妍。
青裙老姥遥相语，今岁春寒蚕未眠。
二十日入章泉次韵昌甫所赠
韩淲（宋代）

老梦困其独，微吟惬所同。閒中徒著句，高处尽归翁。

一代文章志，诸方风俗通。息交惟士贱，尚友则师隆。
和外见赠原韵 其二
方荫华（清代）

亲操井臼未全知，不见高堂白发丝。护惜犹思依母日，梦魂尚忆作儿时。

故山已过猫头笋，小院频挑鸭脚葵。剪烛听君谈往事，敢忘先德自吾师。
雷塘二首
苏大年（元代）

雷塘春雨绿波浓，古冢寒烟蔓草空。
斜日欲沉山色近，行人无处问隋宫。
和王推官正月十三日游戒珠寺竹轩诗二首 其二
慕容彦逢（宋代）

积雪满山寒不释，碧琅玕绕玉楼台。林梢清韵风吹到，檐底疏阴月送来。
子陵台
程鸿诏（清代）

鼓枻沿缘波未定，横塘风晚野花开。一钩新月钓江水，正向严陵滩上来。
思归
韦庄（唐代）

暖丝无力自悠扬，牵引东风断客肠。
外地见花终寂寞，异乡闻乐更凄凉。
红垂野岸樱还熟，绿染回汀草又芳。
旧里若为归去好，子期凋谢吕安亡。
昭应宫小桃
胡宿（宋代）

艳冶如无罪，何由谪绛宫。不因轻阿姥，即是小仙公。

丹脸翻啼雨，飞书却寄风。春溪迷柳曲，午影过墙东。

密叶轻笼翠，繁阴半露红。谁惊幽鸟散，千片触帘栊。
项洙处士画水墨钓台
方干（唐代）

画石画松无两般，犹嫌瀑布画声难。虽云智惠生灵府，

要且功声在笔端。泼处便连阴洞黑，添来先向朽枝干。

我家曾寄双台下，往往开图尽日看。
谢景英送郑景元篇末见属次韵
楼钥（宋代）

张罗清似翟公门，门外都无野雀喧。
可但风流追鲍谢，直教高论到羲轩。
绝怜父子为知己，时把文章得细论。
个里是非何足较，乍贤乍佞一王尊。
杂诗二十二首 其十
刘敞（宋代）

悠悠浮空云，明晖何倏忽。造物固难恃，变化亦仓猝。

响莫为雷霆，明莫为日月。日月易遮蔽，雷霆易奔绝。
赠小姑墨娟女史(1) 
费墨娟（清代）

冰壶涤笔不沾尘，绮阁闲吟得句新。借问小姑何所似？一窗明月是前身。
归田
陈绍年（宋代）

咫尺天关隔，丹心空上书。
便随迁客返，还就野人居。
竹里烟喧雀，溪头沙泛鱼。
飞泉观物性，俯仰自舒徐。
筼筜谷
文同（宋代）

池通一谷波溶溶，竹合两岸烟蒙蒙。
寻幽直去景渐野，宛尔不似在尘中。
芙蓉花二首
欧阳修（宋代）

溪边野芙蓉，花木相媚好。
半看池莲尽，独伴霜菊槁。
题吴希周百蝶图 其二
陈维藻（清代）

风流尽日学偷香，尽日偷香尽日狂。多少风流君写就，知君会作采花郎。
蜀相
杜甫（唐代）

丞相祠堂何处寻？锦官城外柏森森。
映阶碧草自春色，隔叶黄鹂空好音。
三顾频烦天下计，两朝开济老臣心。
出师未捷身先死，长使英雄泪满襟。
送粹中赴举
强至（宋代）

朔风搅疏林，短日寒无晖。
有客气轩昂，束书赴礼闱。
行橐虽云轻，满抱藏珠玑。
出以售春官，善价其可希。
骨肉送出门，稚子犹牵衣。
我为举别觞，一言庶不违。
京师足纷华，慎勿事轻肥。
白首有双亲，待子得官归。
雨中独居有怀江梅
刘敞（宋代）

晨起风雨交，萧萧秋意寒。出门无所诣，行道如此难。

思我平生游，相得他日欢。兴来未尝约，趣合不待言。

浊酒有与醉，孤琴能一弹。时时商声歌，磊落千琅玕。

浮云归无期，宿草秋向残。独咏鸡鸣诗，一唱三四叹。
有怀鮀浦诸乡朋五首 其二
翁万达（明代）

远天惟鸟道，近况逐云愁。燕甸风尘剧，龙沙日月流。

亲朋行处少，山水故园秋。却恨当年别，临歧不我留。
满江红　　题画寿总宪龚芝麓 重阳感旧
吴伟业（清代）

把酒登高，望北固、崩涛中断。还记得、寄奴西伐，彭城高宴。

饮至淩歊看马射，秋风落木堪传箭。叹黄花、依旧故宫非，江山换。

独酌罢，微吟倦。斜照下，东篱畔。念柴桑居士，高风谁见。

佳节又逢重九日，明年此会知谁健。论人生、富贵本浮云，非吾愿。
满江红
李壁（宋代）

次韵上呈，并以寄洋州也

帘卷东风，□林外、鸟啼姑恶。政迤逦、花梢红绽，柳梢黄着。散策丘园容懒□，折冲樽俎须雄略。但有书盈屋酒盈缸，还堪乐。

嗟每被，浮云缚。黄粱梦，新来觉。悄祗愁湖海，故交辽邈。一纸素书来问我，数峰苍玉何如昨。更几时、夜雨落檐花，同春酌。
答尉迟少尹问所须
白居易（唐代）

乍到频劳问所须，所须非玉亦非珠。

爱君水阁宜闲咏，每有诗成许去无。
戏赠高述六言
黄庭坚（宋代）

江湖心计不浅，翰墨风流有余。
相期乃千载事，要须读五车书。
秋晚
杜耒（宋代）

获稻已空霜未落，秋风虽老雁犹迟。
丹林黄叶斜阳外，绝胜春山暮雨时。
刘二十八自汝赴左冯，涂经洛中相见联句
裴度（唐代）

不归丹掖去，铜竹漫云云。唯喜因过我，须知未贺君。 ——裴度

诗闻安石咏，香见令公熏。欲首函关路，来披缑岭云。 ——白居易

貂蝉公独步，鸳鹭我同群。插羽先飞酒，交锋便战文。 ——李绅

镇嵩知表德，定鼎为铭勋。顾鄙容商洛，徵欢候汝坟。 ——刘禹锡

频年多谑浪，此夕任喧纷。故态犹应在，行期未要闻。 ——裴度

游藩荣已久，捧袂惜将分。讵厌杯行疾，唯愁日向曛。 ——白居易

穷阴初莽苍，离思渐氤氲。残雪午桥岸，斜阳伊水濆。 ——李绅

上谟尊右掖，全略静东军。万顷徒称量，沧溟讵有垠。 ——刘禹锡
书感三首 其二
陆游（宋代）

舞非得谱拍拍错，行未知津步步危。劫石消磨会当尽，太行突兀乃可移。

清晨瓦釜煮藜粥，遥夜地炉烧豆萁。此中正自有佳处，区区外慕宁非痴。
同都官游左山晚归泛舟城濠呈座客
刘攽（宋代）

忆过西湖上虎丘，雪霜乘兴偶来游。苍崖古木见僧刹，落日微波迎画舟。

从道前尘都妄想，亦逢清境为淹留。座中同是东南客，试说风烟似彼不。
张若澄桐阴清露
弘历（清代）

露下寥天碧藓滋，高梧影已露差差。月窗拥膝凝思者，应赋秋声未就时。
吴道士钓云
赵希桐（宋代）

澹溪溪上一竿丝，牵动闲云片片飞。
折尽柳条穿不得，荷衣裹向碧山归。
偈颂一百三十三首 其一一九
释居简（宋代）

家贼难防，家财必丧。只可错捉，不可错放。
晚泊二绝
葛立方（宋代）

晚泊牛羊已下来，清泉为我洗尘埃。
解颜客裹无卮酒，壁上寻诗笑几回。
俞舜卿佥宪许柑未送诗以促之
张弼（明代）

南海黄柑未见分，举杯空望岭头云。元宵灯火相将近，空手归来恼细君。
句 其二
释善昭（宋代）

阵云横海上，拔剑搅龙门。
答寇十一惠朱樱
陈师道（宋代）

故人怜一老，辍食寄三山。
厚味非贫具，先尝愧客闲。
甘酸俱可口，衰白不宜颜。
句妙那能继，情深未觉悭。
念奴娇
邵博（宋代）

天然潇洒，尽人间、无物堪齐标格。只与姮娥为伴侣，方显一家颜色。好是多情，一年一度，首作东君客。竹篱茅舍，典刑别是清白。

惆怅玉杵无凭，蓝桥人去，空锁神仙宅。今日天涯凭马上，忽见轻盈冰魄。恰似当年，温柔乡里，晓看新妆额。临风三嗅，挽条不忍空摘。
蔡州道中
刘奉世（宋代）

黄河西渡出平沙，汝颍东流千里遐。
给饷当年秦令史，封侯不种青门瓜。
减字木兰花（梅花盛开，走笔戏呈韩叔夏）
向子諲（宋代）

腊前雪里。几处梅梢初破蕊。年后江边。是处花开晚更妍。

绝知春意。不耐愁何心与醉。更有难忘。宋玉墙头婉婉香。
清源寺中戏效晚唐人五言近体二十首 其五
胡应麟（明代）

杖策平堤外，轻风拂面柔。寒山成独往，老衲话重游。

怖鸽萝龛下，飞萤竹径流。将因谢尘鞅，丈室住牛头。
送袁偁
卢纶（唐代）

谏猎名空久，多因病与贫。买书行几市，带雨别何人。

客路山连水，军州日映尘。凄凉一分手，俱恨老相亲。
用希古韵送天台金吉父
王柏（宋代）

行李西来又欲东，无情云雨锁长空。
窗前细嚼书中味，膝上虚传瑟外风。
老去苦无佳客语，新来忽有赏心同。
钱唐江上云霄路，相对无因话月篷。
九日陪李德仪兄弟游石屋
周紫芝（宋代）

秋云易雨秋日出，九日阴晴苦难测。气如昨夜太暄妍，云似今难好天色。

天公要渠作好语，著意安排费天力。重到孤峰最上头，四年不见烟霞秋。

吴山长与越山对，海水自随江水流。江水相见只如此，老大岂知尔许愁。

上山燃火入山腹，下山骑马寻石屋。十八大士栖两岩，共向山中礼尊宿。

人言石缝泉作珠，却绕山根走鸣玉。珠泉得名固不虚，虎泉作酌不满欲。

山僧应复笑我曹，醉中泉石蒙讥嘲。泾渭分流正须尔，美恶贤愚亦如此。

宁将鸡肋奉尊拳，莫著阳秋在皮里。此语如何可便参，聊供山僧一笑喜。
送小师淳真参雪窦
释普度（宋代）

千丈岩垂云万叠，老龙高卧见还稀。
子今决志攀鳞角，莫顾岩前雪浪飞。
再登蓬莱阁
释绍嵩（宋代）

不到蓬莱又几时，且搘筇杖看云移。
等闲遇事成歌咏，人道新诗胜旧诗。
送王伯初学士赴北京机宜
邵雍（宋代）

丈夫志气盖棺定，自有雄图系重轻。
去路不能无感旧，到官争重便忘情。
闲时语话贵精密，先事经营在太平。
谁谓御戎无上策，伐人谋处不须兵。
减字木兰花 其六
向子諲（宋代）

去年端午。共结彩丝长命缕。今日重阳。同泛黄花九酝觞。

经时离缺。不为莱菔髭似雪。一笑逢迎。休觅空青眼自明。
送崔子渊秘丞出守小益二首 其二
李流谦（宋代）

晋公幕府总豪英，末至非才愧长卿。已去化炉金尚跃，更分客袂涕空横。

早催剑栈迎千骑，更借湖山劝一觥。水自嘉陵流到海，尺书应有故人情。
九里路
方一夔（宋代）

去年九里路，乌攫人肠挂枯树。今年九里溪，沙头白骨高复低。

人生变灭如泥土，死后犹传姜万户。翠眉粉颊谁家儿，夜赴军前效首虏。

将军多爱恩意疏，分将吴口充包苴。慇勤道与送行使，前日朝官多有书。
睡起偶书二首 其一
周行己（宋代）

晴日薰人午睡迷，轻舟小楫梦中归。觉来搔首窗前立，草绿花红燕子飞。
桃花
元稹（唐代）

桃花浅深处，似匀深浅妆。
春风助肠断，吹落白衣裳。
句
李应春（宋代）

象绘耆英希五老，鹤归华表认千年。
贺州作
毛衷（宋代）

几年宦迹浪江湖，到此功名心已无。
独上高楼翘首望，江郎山下白云孤。
柬句曲外史张伯雨
成廷圭（元代）

霞佩翩翩出洞天，当时彷佛见癯仙。几年南国张公子，今日西湖葛稚川。

沧海尘飞丹已熟，玉堂人去榻空悬。林间载酒来相觅，乞写仙经与世传。
柳梢青（离别）
谢逸（宋代）

香肩轻拍。尊前忍听，一声将息。昨夜浓欢，今朝别酒，明日行客。

后回来则须来，便去也、如何去得。无限离情，无穷江水，无边山色。